Foto: Index



PUNO je budala ovdje. A još više nego budala, puno je ljudi ograničenih, nesposobnih, lijenih, pa stoga i ljubomornih, zavidnih, jalnih. Mali, beznačajni ljudi ograničenih kapaciteta naime najviše mrze one koji su se pokazali i dokazali da su bolji od njih: koji rade kao poduzetnici, koji ostaju zapisani u knjigama kao znanstvenici ili čak decenijama u narodnoj predaji kao što to znaju biti zapisani dobri restorani ili dobri kafići.



Jer ovo što se ugostiteljima događa, zatvaranje objekata za male, uobičajene prekršaje nije nikakvo ispunjavanje zakonske svrhe, nikakva borba protiv kršenja propisa – to je najobičnija osveta nesposobnih ljudi koji su nekako došli do značke i prava na dijeljenje sankcija, prema onima koji rade, stvaraju i stoput su životno uspješniji i za zajednicu važniji od ovih sitnih uhljeba željnih tuđeg uspjeha, tuđih ambicija, a posredno i tuđeg novca.



Prekršajne sankcije ne služe drakonskom kažnjavanju



Ne postoji niti jedan pravni razlog, niti jedan javni interes, pa čak niti namjera zakonodavca da se zbog sitnih prekršaja ugostiteljski objekt zatvara i ljudi šalju kući, a proračun ostavlja bez desetaka i stotina tisuća kuna koje bi inače bile uplaćene. Samo jedna Sofra, zatvorena na tjedan dana radi kršenja zabrane pušenja zapošljava 50 ljudi i valjda dnevno uplaćuje u proračun više nego neki uplate u godinu – ne zaboravite da restorani uz PDV plaćaju i trošarine na piće.



Takvo zatvaranje je obična osveta – nikakvo provođenje prava. Idemo prvo uostalom od zakonske odredbe, Prekršajni zakon kaže: "Opća svrha propisivanja i izricanja ili primjene svih prekršajnopravnih sankcija jest da svi građani poštuju pravni sustav i da nitko ne počini prekršaj, te da se počinitelji prekršaja ubuduće tako ponašaju." Ukratko – cijeli prekršajni model služi da ljudi ne čine prekršaje, da se počinitelj navede da ne ponavlja prekršaj, ali slobode i prava moraju biti ograničeni samo razmjerno, sukladno svrsi sankcije.





Prijezir prema poduzetnicima



Da li je restoran u kojemu se puši počinio prekršaj? Svakako jest. Pušenje u restoranu nije dozvoljeno, a dodatno – nije ni pristojno. Za razliku od kafića gdje pušenje znači zadimljavanje i trovanje i ljudi oko sebe, pušenje u restoranu znači i posebnu dozu egoizma u smislu „ja sam završio s jelom i sada idem dimiti, briga me za druge“. Čak i mnogim pušačima smeta kada snažan miris duhana ubija dugo pripremane mirise koji bi vas trebali zainteresirati za uživanje u pomno pripremanoj hrani. Pušenje u restoranskim objektima, a i kafićima koji nemaju odgovarajući sustav ventilacije – s razlogom je zabranjeno.



No, daje li to za pravo državi i njenim inspektorima pravo za zatvaranje objekta? Naravno da ne daje! Zatvaranje objekata samo je pokazivanje prijezira i mržnje prema poduzetnicima – ljudima koji stvaraju, zapošljavaju i plaćaju poreze, od koji se onda financira sama država, sve državno, pa i mirovine i druga državna davanja.



Poduzetništvo se ubija i uništava – a onda gomile budala se onda čude kako nema za socijalu, penzije i ostalo. Naravno da nema. Ako ste protiv poduzetnika, protiv "kapitalista", a tražite nešto od države – od liječenja do mirovine, onda ste budala i ništa drugo. Jer država nema nekog drugog novca, no onoga kojega uzima od naroda – ponajviše putem poduzetništva, poreza na dohodak, dobit, tvrtku i svih ostalih. Pa i PDV-a. Bez poduzetništva i poduzetnika – mogu vam naplatiti samo porez na nekretnine.



Zatvaranje objekta je mjera za sasvim druge prekršaje



Da li bi u ovom konkretnom slučaju svrha prekršajnog kažnjavanja bila riješena i kaznom od 1000 kuna te upozorenjem: "Ako vas opet nađemo da se ovdje puši, ide 100.000 kuna kazne!" Bi, ugostitelj bi se doveo redu, platio tih 1000 kuna i ne bi mu palo na pamet ponoviti prekršaj. Pa i ako ga ponovi – 100.000 više u proračunu, ali tada se ugostitelj ni na koji način nema što žaliti – kockao se, bio upozoren, ponovio i izgubio.



Inspektori imaju takve ovlasti, mogućnosti zatvaranje objekta – ali one su predviđene za sasvim druge stvari, izravnog ugrožavanja zdravlja, recimo da u objektu ne radi zahod, da je u kuhinji vidno bolesna osoba ili se nađe hrana koja je blago rečeno sumnjivog kvaliteta. Što se i zašto, ako nije riječ o osobnoj ili kakvoj drugoj osveti ima takva radikalna ovlast primjenjivati kod ovakvog prekršaja? Nadležni ministar bi trebao reći par riječi! Je li ova Vlada za ili protiv poduzetnika?



Jasno je da radnici na crno (posebno u pripremi hrane), ilegalno skladište alkohola ili višak u blagajni od par tisuća kuna treba primjereno kazniti, ako se ponavlja, kazniti i drakonski, ali pušenje ili višak od 30 kuna u blagajni? Pri tome nikako da čujemo da su isti inspektori zatvorili par supermarketa, koji uza cijene koje završavaju na 99 lipa nema šanse da imaju blagajnu u redu.Bilo bi zanimljivo da se prema tim inspektorima koriste iste metode. Recimo, 1000 kuna oduzeti od plaće svakom inspektoru kojemu otisak pečata nije „jednim dijelom zahvatio naziv službene dužnosti“ (kako traži Uredba o uredskom poslovanju), a za nešto veće – doma dva tjedna bez plaće. Da vidite kako bi počeli kukati inspektori, pa svi službenici, pa sindikati.



A što kada nestane naivaca koju uplaćuju u proračun?



Znate koja je posljedica ovakvih ponašanja države i njenih inspektora? Iz ove zemlje i njenog poduzetništva će otići svi koji vrijede. Ostati će poneki umreženi, koji već plaća "zaštitu" korumpiranoj lokalnoj samoupravi ili kakvoj stranci da ga ne diraju, jer zanimljivo, inspekcije u ovoj zemlji ne diraju sve. Sjećate se kada su zadnji puta zatvorile nešto što pripada velikim trgovačkim lancima, a takvi obzirom na broj zaposlenih nemoguće da nemaju prekršaja?



Hrvatska se država prema poduzetnicima ponaša gore nego mafija, jer mafija barem pazi da preživite, ako vas uništiti nemaju od koga naplaćivati protezione. A svima ovima koji se vesele ovakvim kaznama poduzetnicima – biti će veselo kada ostane premalo onih koji uplaćuju u proračun, kada isti presuši i kada im na hitnoj medicinski tehničar (jer liječnika davno već neće biti) za ozbiljnu ozljedu da dvije gaze i preporuči obloge od rakije, jer drugoga iz državnog proračuna više neće biti.

Tekst se nastavlja ispod oglasa

*Stavovi izneseni u kolumnama i komentarima su osobni stavovi autora i ne odražavaju nužno stav redakcije Index.hr portala.